Seda küsimust on täna minu käes korduvalt küsitud. Savisaare linnavalitsuse otsust minna riigikontrolli vastu riigikohtusse peetakse üksmeelselt lolluseks. Seda enam, et nelja aasta eest toetas ka keskfraktsioon riigikogus  riigikontrollile kohalike omavalitsuste kontrolliõiguse andmist. Lisaks tekitab see, paar päeva pärast Kapo reidi Pärnu linnavalitsusse tehtud otsus paratamatult kahtluse, et Savisaarel on linnavalitsuse kabinetihämaruses midagi väga valgustkartvat.    Ega ma täpset vastust pealkirjas toodud küsimusele ei tea, aga pakuksin välja võimalikud variandid. Eks tõde ole seal kusagil vahepeal:    1. Savisaar on pettunud, et valitsusliit pärast tulist eelarvesõda siiski kokku jäi. Nüüd jätkab Keskerakond täie  rauaga Tallinna vürstiriigi loomist ja Toompeale vastandumist.  2. Linnavalitsusel on tõsine hirm, et riigikontroll võib kohalike valimiste aastal paljastada veel nii mõnegi pealinna korruptiivse tehingu. Olles riigikontrolli õiguse kohtus vaidlustanud, saab linn väita, et riigikontroll tegutseb kaheldava õiguse alusel.  3. Savisaart häiris väga riigikontrolli hiljutine audit, mis kritiseeris teravalt linnakorterite massilist odavmüüki.    Üks on kindel - linnavalitsuse ristisõda  riigikontrolli vastu pealinnale ja selle juhtidele au ei tee. Ausal linnavalitsusel ei tohiks ju midagi sõltumatu kontrolli vastu olla.